b'\n_START_ARTICLE_\nJackie Groenen\n_START_PARAGRAPH_\nJackie Groenen (s. 17. joulukuuta 1994) on alankomaalainen jalkapalloilija, pelipaikaltaan keskikentt\xc3\xa4pelaaja. H\xc3\xa4n on pelannut Alankomaiden naisten maajoukkueessa vuoden 2019 MM-kilpailuje p\xc3\xa4\xc3\xa4ttyess\xc3\xa4 54 maaottelua ja tehnyt niiss\xc3\xa4 kolme maalia. Ensimm\xc3\xa4isen maaottelunsa h\xc3\xa4n pelasi Tanskaa vastaan 22. tammikuuta 2016. H\xc3\xa4n voitti Euroopan-mestaruuden 2017. MM-kilpailuissa 2019 h\xc3\xa4n saavutti hopeaa ja teki v\xc3\xa4lier\xc3\xa4ottelussa Ruotsia vastaan jatkoajalla ottelun ainoan maalin. H\xc3\xa4n pelasi MM-turnauksessa avauskokoonpanossa Alankomaiden kaikissa seitsem\xc3\xa4ss\xc3\xa4 ottelussa._NEWLINE_H\xc3\xa4nell\xc3\xa4 on my\xc3\xb6s nuorten EM-kisoista 2010 pronssimitali judosta, jota h\xc3\xa4n aiemmin harrasti, mutta jonka lajin joutui lopettamaan 17-vuotiaana h\xc3\xa4nen lonkkansa murruttua. _NEWLINE_Seuratasolla Groenen edustaa kaudella 2019\xe2\x80\x932020 englantilaista Manchester Unitedia. H\xc3\xa4n on edustanut Saksassa SGS Esseni\xc3\xa4, FCR 2001 Duisburgia ja kausina 2015\xe2\x80\x932019 1. FFC Frankfurtia sek\xc3\xa4 Englannissa Chelseaa.'